Gilbert Senchi

**Gilbert Senchi** (☆ 1969 na Pereira, Colombia) ta un escultor Arubano, specialisa den arte conmemorativo. E ta conoci na Aruba pa su diferente obra di arte publico. 

## Bida
Gilbert Senchi a lanta na San Nicolas, unda su mayornan tabatin cuater bar. Despues di caba su enseñansa secundario na International School of Aruba el a bay studia finansa internacional na Western New England University den area di Boston, Merka. Na universidad el a sigui tambe cursonan  di historia di arte. El a cuminsa studia ley na Universidad di Aruba na inicio di decada 90, prome di a drenta den mundo di arte.

Senchi ta un escultor avanguardista cu ta traha obranan di hero y brons. E ta traha for di su tayer na Bogota y tabata pasa temporada na Europa, entre otro pa training, den su estudio na Berlin, Alemania y na Manchester, Inglatera.  Su prome instalacion, cu a wordo exhibi den e exposicion special na ocacion di e bishita di e pareha real hulandes, principe Willem-Alexander y princesa Maxima na 2002, a haci furor. E instalacion tabata traha di tubonan di hero deshaci, procedente di refineria Lago. Senchi a sigui participa na varios exhibicion den grupo na Aruba y pafo, entre otro "ArtiAruba" na Amsterdam na 2008. Hopi di su obranan ta forma parti di coleccionnan priva na Merca, Sur America y Europa. Na 2018 Senchi a diseña pa AHATA un escultura simbolico di brons representando un cocolishi, cual anualmente ta wordo otorga na e ganadonan di e AHATA Excellence Awards. E obra "Cocolishi di Bucuti" ta un instalacion cu un grandura di 1.5 x 1.4x 2.8 m y un peso di 430 kg, traha pa e lobby di Bucuti & Tara Beach Resort. Sinembargo na april 2020 el a wordo instala riba e rotonde en frente di e hotel.

 Riba encargo di gobierno di Aruba el a traha varios instalacion massivo pa enbeyece e espacio publico. Na 2013 Senchi, hunto cu Fernando Vermeer, a wordo selecciona pa traha un monumento na memoria di piscadonan perdi riba laman. E monumento riba Governor's beach, banda di Wilhelminapark, ta un combinacion di metal y marmer cu ta representa e compas di mundo cu e strea cora di Aruba su bandera. Den e base di e monumento tin graba e nomber di e 42 piscador perdi riba laman. Dia 28 di juni 2018 a devela e estatua di brons “Lolita”, na memoria di Lolita Cremony (1918-1987), un personahe colorido y simbolico di San Nicolas. E estatua ta situa en frente di San Nicolas Community Museum. Ultimo obranan publico tabata e monumento di Tino Ruiz, polis cu a fayece heroicamente na 2017 eherciendo su trabou y e escultura di un turtuga marino (*Dermochelys coriacea*) titula "Mama Driekiel", un obra den brons di 2000 kg, 4 meter hancho y 2,5 meter halto.

Banda di su actividadnan como escultor Senchi tabata activo como doño y/of curator di galerianan di arte. Na 2004 el a habri "South End Art Gallery" na San Nicolas, unda a exhibi entre otro obranan di Charles Brouns jr. y su yiu Carlito Brouns III. E tabata curator di Mar Azul Art Gallery y Oranjestad Kunsthuis, ambos na Oranjestad. Mas recien el a fungi como director di Oranjestad Filmhuis y ta miembro di directiva di e fundacion pa arte publico, ARTopia.

## Obra di arte publico (seleccion)
* 2013 - *Monumento pa e piscadonan perdi riba laman*, monumento na Governor's Beach, Oranjestad.
* 2018 - *Lolita*, estatua na San Nicolas 
* 2020 - *[[Queen Conch]]*, instalacion na rotonde dilanti Bucuti Beach Hotel, Aruba 
* 2021 - *Monumento di Tavio Sint Jago*, busto na Boneiro 
* 2022 - *Portadores de la Antorcha*, instalacion na Universidad Militar Nueva Granada, Colombia
* 2023 - *Monumento di Tino Ruiz*, busto na Noord, Aruba 
* 2023 - *100 aña di Aviacion*, instalacion riba un pedestal banda di Aeropuerto Internacional Reina Beatrix
* 2023 - *[[Mama Driekiel]]*, escultura na rotonde di Eagle Beach

## Galeria

Memorial Tino Ruiz.jpeg|Monumento di Tino Ruiz dilanti warda di polis di Noord
00-000 new monumento.jpg|Instalacion "Queen Conch" riba rotonde Alex Nieuwmeyer dilanti Bucuti & Tara Resort
Statue Lolita (San Nicolas) 2.jpg|Estatua di Lolita den sentro di San Nicolas